
				Aurora fortel

				Braket vekte meg. Eg reiste meg fort opp og smekka hovudet i overkøya. Det gjer eg nesten kvar morgon, berre ikkje så hardt. Det er ikkje så lenge sidan eg flytta ned i underkøya, fordi Kaspian, broren min, endeleg er stor nok til å sove i den øvste. Kaspian har sidan han var tre, sagt at han var stor nok, men han søv så uroleg at pappa har meint at det ikkje var tilrådeleg. Men no har han så gitt seg og latt Kaspian byte med meg. Enno har han ikkje dotte ned, det var ikkje det braket som vekte meg.

				Braket av hovudet mitt vekte Kaspian.

				«Kva er det, Aurora?» sa han søvndrukken.

				«Veit ikkje», svara eg og gnei hovudet. «Det var noko som buldra så forferdeleg utanfor, eller eg trur det var utanfor, høyrdest ut som torevêr.»

				Det braka igjen. Som metall.

				«Det er pappa», sa Kaspian, «han set opp stigen.» Og så snudde han seg inn mot veggen og pakka seg inn i dyna igjen.

				Eg hadde gløymt det. Dei hadde lova godvêr i dag, så pappa fekk heile laurdagen til å måle huset. Det tar lang tid å måle huset vårt. Det er så stort, tre etasjar med fire leilegheiter. Her på midtetasjen bur vi tre, Kaspian, eg og pappaen vår, Marinus. Før var vi fire.

				Eg var så vaken no at eg likså godt kunne stå opp.

				Ute på kjøkenet skulle eg akkurat til å ta meg havregryn da eg høyrde raske føter springe nedover trappene. Kva var det som hende? Verken Sirje eller mammaa hennar brukte å springe slik i trappene?

				Så banka det på, og eg fór bort for å opne.

				«Kva er det som skjer?!» Stemma til Enara var skremt. «Det var brak, du veit kva det er?» Ho kan ikkje språket enno, men det er mykje betre no enn da dei kom. Dei har lært veldig fort.

				«Ingenting har skjedd», svara eg smilande, «berre pappa som målar huset.»

				Ho såg på meg som om ho ikkje forstod kva eg sa.

				«Målar huset?»

				«Ja, målar huset vårt utvendig.»

				Ho tenkte seg om eit augeblikk.

				«Han far din legg måling på huset her?»

				«Ja, og han har sett opp den store stigen slik at han rekk heile vegen opp til dykk. Det er nok derfor det brakar så ille oppe hos dykk. Han begynner ovanfrå.»

				«Aaaa, store stigen! Så eg forstår. Det var godt. Ha det!»

				Og så fór ho raskt opp trappene igjen.

				Eg forstår ikkje alltid kva Enara gjer eller seier, men det er kanskje fordi ho er flyktning. Dei to, Enara og dottera hennar, Sirje, har leigd ovanpå hos oss i nesten eitt år no. Dei gjer ikkje mykje ut av seg. Dei som budde der før dei, bråka så ille at pappa vart nøydd til å seie dei opp. Vi fekk ikkje sove om nettene. Her er ikkje godt lydisolert, opphaveleg budde det berre éin familie her, ein svært stor familie, i huset.

				Det er slitsamt for pappa å eige huset. Han skal halde styr på alt i tillegg til å passe på oss og arbeide på biblioteket, han må måle og reparere alt mogleg; snart er det ein krane som ikkje verkar, så eit vindauge som ikkje er tett, så er det trykket på vatnet som ikkje er som det skal, og så vidare. Dette med vatnet får han likevel ikkje gjort noko med, det er vassverket, men leigarane spør om det likevel.

				Pappa har alltid budd i huset, bestemor og bestefar eigde det, og oldefar og oldemor før dei. Derfor var det mamma som flytta ut.

				Madame Iris, som bur i den store leilegheita i kjellaren, har budd der lenge. Eg minnest ikkje lenger kven det var som budde der før. Kanskje også ei gammal kone? Eller kanskje har ho budd der i heile mitt liv? Det kan godt hende, fjorten år er ikkje mykje av nokre og sytti.

				Ho er pianist. Ho spelar alltid klaver, heile dagen. Vi høyrer det godt opp til oss, men det gjer ingen ting. Vi likar klavermusikk. Pappa seier at ho er ein kjent pianist, og at ho brukte å spele konsertar på store, kjente stader ute i verda. No er ho så gammal at ho nesten ikkje kjem seg ut.

				Da eg var yngre, var ho ofte borte i lengre tid, men så litt etter litt var ho her meir og meir, og no bed ho meg ofte om å gå ærend for seg slik at ho heilt slepp å gå ut. Ja, ho går nesten ikkje så pass som ut på tunet for å sette seg på benken i sola lenger. Det gjorde ho alltid før.

				Pappa seier at ho er enke og aldri har hatt barn. Ho er heilt åleine. Før brukte ho å vere så hyggeleg, no er ho alltid grinete og ugjestmild, utanom når eg skal gå ærend for henne. Da er det som om ho tar seg saman for å vere hyggeleg.

				I den vesle leilegheita bur Viktor, ein ung, melankolsk mann. Altså, eg seier melankolsk fordi han alltid går i svarte klede og ser så sørgmodig ut. Han har ikkje budd der så lenge, men likevel nesten like lenge som Enara og Sirje. Han seier aldri noko til nokon. Han går heller ikkje mykje ut, utanom kanskje om kvelden, for eg ser sjeldan lys inne hos han.

				I middagstida kom pappa inn og fekk seg mat. Han var full av blå måling på kleda og hendene. Bror og eg hadde sett på bordet. Han hadde ei stor stripe i panna som han sikkert ikkje visste om.

				«Kva driv de på med i dag?» spurde han.

				«Eg bygger lego!» sa Kaspian. «Eg har laga ei borg til, ho er ikkje ferdig enno. Eg skal be Sirje komme ned og bygge saman med meg.»

				«Eg prøver å skrive ferdig stilen», sukka eg, «men eg gidd ikkje.»

				«Så kanskje du gidd å lage oss middag i kveld i staden?» smilte pappa. «Så skal eg hjelpe deg med stilen når eg ikkje ser å måle meir.»

				«Ja, det vil eg gjerne», svara eg.

				Pappa klemte oss begge og lo:

				«Kva skulle eg ha gjort utan dykk?»

				Det var godt å høyre han seie det, men eg visste godt kva han hadde gjort utan oss. Selt huset, kjøpt ein båt og segla verda rundt. Det drøymer han om i løyndom. Han trur at vi ikkje veit det, men kor mange bilde av båtar kan du ha heime, og kor mykje fritid kan du bruke på å segle optimistjolle utan at andre forstår at du heller vil segle enn noko anna i verda?

				Eg lagar ofte middag, eller i alle fall når pappa har ettermiddagsvakt. Det har han minst to gonger i veka. Kaspian hjelper til, men det er ikkje så mykje du kan gjere når du berre er åtte år. Pappa har meir tolmod til å ha han med i matlaginga.

				Eg er ikkje så flink til å lage mat, eller eg er ikkje så flink til å vurdere kor mykje eg skal lage. Av og til har vi mat i fleire dagar, og andre dagar må vi ete brød attåt, fordi eg har laga for lite. Men eg lærer. For to år sidan hadde eg aldri laga mat sjølv. Mamma likte best å lage mat åleine, og eg hjelpte berre til når pappa var på kjøkenet. 

				Ein time seinare kasta eg stileboka bort i ein krok og fór for å kjøpe inn. Kaspian og Sirje leika på soverommet. Dei er jamgamle. Går i same klasse.

				Om morgonane følgjest dei åt til skolen og leikar saman kvar dag etter skoletid. Om eit år eller to kjem det ikkje til å gå an lenger. Skoleungane kjem til å erte dei frykteleg og skrive Kaspian + Sirje på tavla med raudt krit og rope etter dei, og så kjem dei til å følgjast mindre og mindre, berre for å få fred. Til slutt kjem dei truleg ikkje til å snakke saman i det heile tatt. Slik er det alltid på skolen. 

				Eg brukte alltid å følgjast med Sonny da vi gjekk i første og andre, for vi skulle same veg kvar dag. No har vi ikkje sagt eit ord til kvarandre på fleire år, sjølv om vi går i same klasse og han bur tre hus frå oss. Eg likte Sonny godt, vi hadde det morosamt saman – da – kunne prate om alt og bygge lego, akkurat som Kaspian og Sirje. Eg kjenner han ikkje lenger.

				Utpå ettermiddagen bad eg dei to små hjelpe meg å reinske grønsaker til suppa. Det var kaotisk å ha med dei to, men hyggelegare. Det er ikkje slik at Sirje er kaotisk, men det er ikkje så mykje plass på kjøkenet for tre som skal lage mat.

				Dei arbeidde likevel godt, og da eg skulle ha grønsakene oppi gryta, såg eg at vi hadde reinska og skore opp altfor mykje. Eg måtte ta den største gryta vår, og ho vart heilt stappfull.

				«Vi må ete suppe ei heil veke», sukka eg.

				Da fekk Kaspian ein idé:

				«Skal vi ikkje be nokon til å ete saman med oss?» Auga hans lyste, og eg visste straks kva han tenkte. Noko som ikkje kunne skje. Mamma kjem aldri meir, ikkje sidan tvillingane vart fødde. Eg måtte skunde meg å berge ideen før han vart lei seg.

				«Ja, Sirje, gå og spør mamma di om ho ikkje har lyst til å komme ned og ete saman med oss, og bror, gå du ned til Madame Iris og bed henne komme opp. Ho seier ja, viss du ber henne.»

				«Og Viktor?» spurde Sirje forsiktig.

				Eg såg spørjande på henne.

				«Viktor?»

				«Ja, han bur også her», sa ho litt trassig. Ho bruker ikkje å vere trassig.

				«Jo visst, be han endeleg, her er nok suppe», svara eg overraska. Viktor hadde aldri vore oppe hos oss. Eg hadde ikkje så mykje som snakka med han, sjølv om vi ofte møtte kvarandre i gangen nedunder.

				«Eg kan gå», sa Sirje og gjekk stillferdig ut av kjøkenet.

				«Men suppa er ikkje ferdig enno. De må be dei komme om ein time. Og bror, be også pappa om å slutte å måle om cirka tre kvarter. Og kan du ta opp ein pose bollar frå frysaren? Så kan eg sette dei i omnen til tining.»

				Kaspian fortel

				Sirje hadde alt komme ned trappene og stod utanfor hos Viktor da eg kom ut i trappegangen etter å ha tatt opp bollane og ropt på pappa gjennom vindauget. Ho stod og heldt handa opp som om ho tenkte å banke på, men ho banka ikkje.

				«Berre bank», sa eg mens eg hoppa nedover trappene.

				«Vent, eg må tenke. Og du må gå vekk. Han kjem ikkje viss du er her.»

				«Kva? Kvifor ikkje?»

				«Gjer han berre ikkje», svara ho utan å forklare.

				«Så må du berre vente til eg har snakka med Madame Iris.»

				Sirje nikka.

				Eg banka på hos Madame Iris og venta. Ei bra stund gjekk der ingenting hende, så eg banka igjen. Til slutt høyrde eg seine steg komme mot døra. Nøkkelen vart vridd rundt i låsen, og døra vart opna på gløtt.

				«Er det du, Kaspian?» Ho var overraska. «Kva vil du? Eg har ingen ærend som skal gjerast, eg har alt eg treng.»

				«Kom opp og et suppe hos oss om ein time. Aurora har laga altfor mykje suppe, så vi må ha gjester. Alle kjem.»

				«Alle?» Ho høyrdest skremt ut.

				«Ja, alle i huset, viss dei vil, altså. Og det håpar eg, for eg vil ikkje ete suppe kvar dag heilt til neste laurdag. Kom, Madame Iris, ver så snill?» Eg bad så bønleg. Eg var ikkje sikker på at suppa var så god, det var for mykje chili i henne. Frykteleg slitsamt om vi skulle ete henne kvar einaste dag.

				Madame Iris smilte, ja, nesten lo.

				«Kanskje eg kjem, Kaspian vesle. Kanskje.» Og så lét ho att døra. Men ho hadde smilt.

				Det er i orden at ho kallar meg vesle, ho er så gammal.

				På den andre sida av gangen stod Sirje enno utanfor døra til Viktor.

				«Gå no!» kviskra ho og føyste meg bort med handa.

				Så eg lét som om eg sprang opp alle trappene, men eg sprang på staden på dei øvste trinna så det skulle høyrast ut som om eg sprang heile vegen opp, og sette meg ned bakom gelenderet så ho ikkje skulle sjå meg.

				Endeleg høyrde eg henne banke. Ikkje høgt i det heile tatt. Det der kunne ingen høyre! Ein stol skramla inne i leilegheita, og steg kunne høyrast. Men døra gjekk ikkje opp.

				Sirje banka igjen. Veldig forsiktig.

				Steg, men ikkje noko meir.

				Bank, bank.

				Ingen ting.

				Ho banka for fjerde gong.

				Og så klikka det i låsen, og dørhengslene knirka. Hadde det vore nokon annan som budde der, hadde dei bede pappa om å smørje dei. Men Viktor seier ingen ting.

				«Kva er det som er gale?» spurde den stille stemma til Viktor.

				«Ingen ting», svara Sirje like stille.

				«Men …»

				«Kom opp og et suppe oppe hos Kaspian og Aurora om ein time», sa ho berre.

				«Men …»

				«Kom berre, kjære, kom», sa ho. Det var som om ho skikkeleg gjerne ville at han skulle komme.

				«Eg øøh … Kanskje …», svara han berre.

				«Takk», sa ho. Og så fór døra igjen.

				Eg skunda meg opp trappene så ho ikkje skulle sjå at eg hadde sete på lur. Døra vår stod open enno. Det gjer ho nesten alltid.

				«Aurora, eg trur nesten alle kjem», ropte eg inn på kjøkenet og fór inn på rommet for å bygge vidare.

				Vi bygger eit slott saman. Sirje er flink til å bygge, sjølv om ho ikkje har hatt lego før. Vi har eit tonn med lego, for pappa hadde mykje da han var liten, og Aurora og eg har aldri ønskt oss noko anna. 

				No ønsker Aurora seg ikkje det meir, ho vil berre ha bøker eller hobbyting. Eg synest at det er aller mest morosamt å bygge lego. Da kan ein sette saman og rive ned, sette saman og rive ned, så ofte ein vil.

				Sirje kom nesten med det same. Ho hadde dokka si, Sóldís, med seg. Ho har kalla henne opp etter ei bok vi har høyrt på skolen. Dokka heitte noko anna før, noko frå landet deira, men Sirje seier at no skal ho heite Sóldís fordi ho bur her.

				Idet Sirje kom inn, la eg merke til sola som skein inn gjennom vindauget.

				«Skal vi ikkje fare bort i Lunden ein tur heller?» spurde eg. Vi hadde heilt gløymt å vere ute i dag.

				«Ja, kom», svara Sirje straks.

				«Aurora, vi spring bort i Lunden ei lita stund!» ropte eg mens eg tok på meg skorne.

				«Vi et om mindre enn ein time!» sa ho.

				«Vi kjem igjen før det.»

				«OK, da, men ta Tida med», svara ho og kom med nedteljingsklokka. Ho drog henne opp og la henne tikkande i jakkelomma mi. Det bruker vi å gjere når eg skal komme inn om mindre enn ein time. Nedteljingsklokka går berre ein time.

				Og så sprang vi, Sirje, Sóldís og eg, i full fart opp i Lunden til den hemmelege staden vår mellom trea. Aurora veit om den også, men ingen andre.

				Madame Iris fortel

				Dei små fottrinna ned trappene er som musikk, ein lett, vedunderleg rytme, som ekko i dei vemodige tangentane. Små fottrinn og lyse stemmer. Aldri vart det oss unnt å eige den musikken.

				Ilario sa alltid, seinare, at vi også eigde ein part i musikken til dei andre. Musikk er noko du har saman med andre, også musikken av små føter i trapper. Men eg veit at han også ønskte å komponere den musikken. Det lukkast oss berre aldri.

				Men høyr, no bankar det. Kvifor?

				Kan det vere dei? Kvifor skulle dei banke på hos meg? Ei sur, gammal dame? Det kan ikkje ha vore bank, berre noko som datt ned trappene. Ei dokke, kanskje. Bom, bom, bom, det kunne likså godt vore rytmen av noko som datt ned trappene, som ei barnehand som bankar på tre. Eg orkar ikkje å flytte meg, ikkje enno.

				Ilario hadde reist seg opp no, han var så utolmodig, nysgjerrig, alltid, like til det siste. Han skreiv ein gong eit stykke for utolmod og nysgjerrigheit i form av ein cello og ein klarinett. Trur det er det dei spelar på bildet som står på klaveret. Giacomo ser ut som om han har planer om å hoppe av podiet av reint utolmod, og min Ilario dansar med celloen, auga vidopne som om han ikkje vil miste den minste detaljen.

				Nei, dette er banking. Nokon bankar på døra. Eg er nøydd til å reise meg.

				Å gud, dette smilet og lettleiken i stemma. Tilliten!

				Eg sa «kanskje», men eg skulle ha sagt «sjølvsagt». Hadde gjort det før da det var den store som kom ned, da ho var så lita som han er no. Eg brukte å be henne inn, by henne mintdrops og la henne sjå seg omkring. Ho spurde så mykje, om bilda på veggen, om eg kunne spele for henne, om eg kunne teikne, om Ilario, om kvar eg var når eg var borte herifrå.

				Eg trur ikkje at eg fortalde henne så mykje, i alle fall ikkje så mykje som eg kanskje burde ha gjort. Hadde nok med sorga mi, orka ikkje. Ilario ville ha svara henne.

				Eg fekk berre sagt at han ikkje var lenger, min Ilario, ikkje i denne verda, berre i mine minne. Eg veit ikkje om ho forstod. Ho var så brå, ville ha noko til å skje heile tida, gjere ting. Ho hadde ikkje tolmod til å vere lenge.

				No slepper eg ingen inn. Ikkje sidan det begynte.

				Eg trur eg går opp, berre denne eine gongen. Marinus har så ofte bedd meg, så ofte at han har slutta no. Denne gongen går eg, fordi det var den vesle som bad meg. Eg treng ikkje å ete, berre vere der og høyre suiten av stemmer som spelar i rommet.

				Aurora fortel

				Det var utruleg! Dei kom alle for å ete den mislukka suppa mi!

				Vi var sju personar til bords, og vi måtte ha umake suppeskåler og be Enara ta med seg ned tre suppeskeier. Vi har berre fire. Vi har ikkje så mykje som sju stolar, pappa sat på kontorstolen og Sirje på den gamle barnestolen som Kaspian nektar å sette seg på.

				Det er så sjeldan at vi har så mykje liv i stua vår. Ikkje alle var så livlege og snakka så mykje, faktisk nesten berre pappa og Kaspian. Madame Iris sat berre og lytta, og Viktor torde nesten ikkje å sjå opp. Men dei hadde komme, og det kjendest meir livleg enn det har gjort på fleire år!

				Eg har ikkje sett Madame Iris utanfor på fleire månader, og eg trur det var tungt for henne å komme seg opp trappene. Men ho såg så glad ut da ho takka for innbydinga og gav meg ei lita bok, ho kalla henne ei «vertinnegåve», ei bok om å brette papirfigurar! «Origami» heiter ho. Eg forstår ikkje språket ho er skriven på, men det gjorde ingenting, rettleiingane var i bilde. Madame Iris unnskylde seg og sa at det var ei gammal bok; men kva så? Ho er nesten betre fordi ho er gammal. Så er sidene alt bretta ut, og eg er ikkje nøydd til å legge noko tungt oppå så ho kan ligge open medan eg lærer meg å lage papirfigurar.

				Det var rart da Viktor kom. Han kom berre akkurat innom døra og stod så der og liksom gløtta inn i stua. Eg veit ikkje kor lenge han hadde stått der, men plutseleg hylte Sirje lykkeleg og sprang bort til han.

				«Du kom!» sa ho glad og leidde han inn i stua. Han sette seg ytst ute på kanten av ein stol og såg ned på hendene sine. Sirje sette seg attmed han og tagde også. Dei tagde berre saman. Korleis kan ho kjenne han? Så vidt eg veit har dei aldri snakka saman. Det seier Kaspian iallfall. Men Kaspian veit sjølvsagt ikkje alt.

				Enara sa heller ikkje så mykje, men ho fortalde likevel litt om arbeidet sitt. Det høyrdest ut som om ho prøvde å overtyde oss eller seg sjølv om at det var godt å arbeide i grillbua og å vaske på kontor. Eg veit at ho er ingeniør. Det har pappa sagt. Men ho får ikkje arbeid som ingeniør her, for ho kan språket så dårleg. Sirje prøver å lære henne, Kaspian også, men ho skulle ha gått på skole og lært det. Men ho har ikkje tid, for ho skal arbeide så dei har råd til å leve.

				Ingeniør, det høyrest spennande ut. Eg hadde lyst til å be henne fortelje kva ein ingeniør gjer, men eg spurde ikkje. Kanskje blir ho lei seg om ho skal snakke om det som ho ikkje får lov til å gjere, eller kanskje er det altfor vanskeleg for henne å forklare så eg forstår. Ingeniørar bygger ting, eller hjelper andre å bygge ting, seier pappa, men dei kan gjere alt mogleg, seier han. Og så skal ho stå og steike chips til tenåringar som renner ute til seint på kvelden, eller vaske toaletta på kontora der kanskje ingeniørar arbeider med å vere ingeniørar. Det er ikkje rettferdig!

			

		

	
		
			[image: ]
		

		
			[image: ]
		

		
			[image: ]
		

		
			
				Dei likte suppa! Til og med Kaspian. Eller eg veit ikkje om Madame Iris likte henne. Ho åt ingen ting. Eller eg såg henne berre ta skeia til munnen éin gong. Alle var opptatt av at Sirje fortalde om at ho hadde gløymt Sóldís oppe i Lunden. Da såg eg Madame Iris ta skeia og føre henne opp til munnen. Ho skalv så ille på handa at nesten inga suppe var att på skeia da ho kom opp til munnen. Korleis kan ho spele klaver heile dagen og riste slik når ho held ei skei?

				Sirje ville at dei skulle gå bortover etter Sóldís straks, men Enara sa at Sóldís sikkert kunne klare seg ei natt i trehola. Det regna ikkje, og ingen kjem dit om natta. Dei skulle gå etter henne i morgon tidleg. Sirje var ikkje glad, det vistest, ho var på gråten, men så begynte vi å snakke om noko anna, og ho gløymde det.

			

		

	
		
			[image: ]
		

		
			[image: ]
		

		
			[image: ]
		

		
			[image: ]
		

		
			
				Det var klaver dei begynte å snakke om. At det var så hyggeleg å høyre Madame Iris spele. Madame Iris såg ikkje glad ut, men smilte og takka. Ho var mykje mindre sur enn ho bruker å vere, heile kvelden. Ho såg glad og lei seg ut samtidig – liksom sorgmild.

				Ho var ikkje slik før, da eg var lita. Ho prata mykje, og eg var ofte inne hos henne når ho var heime frå reisene sine. Ho spelte på klaver for meg og prøvde å lære meg noko, men eg hadde ikkje skikkeleg tolmod til det. Eg trur eg var ein nokså strevsam unge, berre spurde om alt eg såg inne i stua hennar. Om bilda på veggane og hyllene som var av alle slags folk og båtar og av framande stader i verda, og om korleis ein laga eit klaver, og slike ting. Men ho var alltid blid og svara og gav meg mintdrops. Når eg tenker på Madame Iris, luktar eg alltid mintdrops.

				Dei snakka meir om klaverspel. Enara kom til å seie at Sirje brukte å spele klaver, før. Og så tagde ho brått, og Sirje sat og såg ned og var lei seg. Pappa forstod ingenting og spurde som ein tufs:

				«Ja, men kvifor går ho ikkje på klaverspel, da?»

				Enara skvatt til, men svara:

				«Vi har ikkje noko klaver, så ho får ikkje øvd. Det går ikkje an å gå på musikk når du ikkje kan øve.»

				Eg såg at pappa tenkte å spørje meir, men eg fekk stoppa han ved å by han meir suppe. Så gløymde dei klaverpratet.

				Til slutt var suppa nesten oppeten, og bollane minka ned til nokre smular på bordet. Viktor takka for seg og smaug seg ned trappene. Han hadde ikkje sagt eit ord på heile kvelden, men eg hadde sett han nesten smile og sjå på oss fleire gonger, særleg på Sirje.

				Madame Iris sa også god natt, og pappa hjelpte henne ned trappene.

				Da ho hadde gått, tømte eg ein supperest oppi ein stor kopp og la lokk oppå. Eg bad Kaspian gå ned og sette koppen utanfor døra hennar, banke på og komme rett opp igjen før ho opna. Han syntest eg var rar, men gjorde det likevel. Reknar med at det er lettare for henne å drikke suppe enn å ete henne med skei.

				Da Enara tenkte å gå ovanpå, hadde Sirje sovna på sofaen. Pappa sa at ho kunne berre sove her i natt, og så pakka dei ekstradyna om henne, og alle gjekk til sengs.

				Om natta vart det torevêr. Eg vakna av det. Lynblinkane lyste opp soverommet sjølv om gardinene var føre, og bulderet fekk huset til å skjelve. Kaspian sov som ein stein, så eg la meg på den andre sida og sovna igjen da torevêret hadde flytta seg lenger bort.

				Forsvunnen

				Marinus fortel

				Sola er så kvass denne morgonen. Sjølv om det er svært tidleg, får eg ikkje sove igjen. Eg reknar med at alt er heilt dyvått av toreregnet i natt. Det var ofseleg, det braka frykteleg – og lenge. Heldigvis vakna ikkje barna.

				Forhåpentlegvis var målinga tørr nok før det begynte. Orkar ikkje tanken på å skulle måle alt om igjen. Eg hatar å stå i denne stigen, men stillas har eg ikkje råd til. Eg får berre måla i helger og frimorgonar, så stillaset må stå der i vekevis. Det går ikkje.

				Hadde eg berre kunna selt huset og fått noko mindre, men eg kan ikkje tvinge ungane til å flytte, det er ikkje meir enn to år sidan Ylva flytta. Noko fast må dei ha. Herregud, kvifor held eg fram med å tenke på dette? Det tar ingen ende! Eg har huset, og det er det. Gi deg no, Marinus!

				I dag blir det ikkje måla noko, så vi kan berre nyte det.

				Eg må heller ta fatt med å vaske opp etter selskapet. Suppeselskapet til Aurora var fantastisk! Hugsar nesten ikkje når vi har hatt det hyggelegare. Så flink ho er til å ordne til! Og Kaspian, han kan prate med alle!

				Kanskje kunne vi ta ein tur seinare. Det er lenge sidan vi har leigd båt. Om vinden spaknar, så hadde det vore så herleg. Det er allereie mykje stillare no.

				No, Sirje må ha vakna, her er tomt på sofaen. Ho har kanskje gått inn på barnerommet for å bygge lego. Ho er så stille at ho sikkert ikkje har vekt dei. Kaspian er ikkje vaken, han hadde eg høyrt.

				Nei, her er det ingen. Så har ho truleg gått opp til mora si da ho vakna. Tidleg på føtene, det er sikkert og visst. Klokka er ikkje sju enno, og eg har ingenting høyrt sidan eg vakna.

				Stakkars Enara som skal gå og vaske toalett. Det er bruk for ingeniørar, sørgeleg at ho ikkje får arbeide med det ho kan og likar. Det er sikkert språket. For nokre er det vanskeleg å lære språk, kanskje er ho for gammal? Kor gammal kan ho vere? Litt eldre enn meg iallfall, men ho ser ikkje så gammal ut i ansiktet, og Sirje er berre åtte … Men ho er så dukknakka, så ho må ha passert midtlivsalderen. Kanskje er det også det? Ofte er det vanskeleg å få nytt arbeid når du er litt eldre. Tåpeleg, vi har bruk for alle, og eldre folk kan mykje som dei yngre ikkje kan. 

				Ho fortel ikkje kvifor dei flykta, eller korleis det var før, og heller ikkje seier ho noko om dei som dei måtte la vere igjen. Eg tør ikkje spørje, hadde berre komme til å seie noko dumt. Godt at Aurora var så rask til å stanse meg i går kveld da eg plapra ut om klaverundervisning. Lærer eg aldri å halde kjeft?

				No, oppvasken ventar ikkje.

				Kaspian fortel

				Skikkeleg kjedeleg at Sirje hadde gått da eg stod opp. Eg tenkte at vi skulle bygge med ein gong vi vakna. No er eg nøydd til å vente til ho kjem ned igjen, vi skal bygge dette saman. Ho søv alltid så lenge i helgene.

				Eller kanskje har ho gått saman med mora si bortover til Lunden etter Sóldís. Det hadde eg ønska at vi to gjorde. Men kanskje orka ho ikkje å vente?

				Pappa har begynt å vaske opp; eg høyrer det. Om eg står opp, så bed han meg berre om å tørke. Orkar ikkje.

				Om eg set meg under bordet for å bygge noko anna, så ser han ikkje at eg er oppe, og Aurora søv tungt enno, så ho høyrer meg heller ikkje. Eg åt så mykje suppe at eg er mett enno. Er nokså tissetrengd, men kanskje kan eg snike meg inn på toalettet utan at pappa høyrer det. Eg lar berre vere å skylje ned.

				Sirje er verdas beste å leike med. Ho er med på alt. Leike krig og det heile, ikkje noko problem! Da vi sprang unna røvarar i Lunden i går, så fann ho på at vi skulle kaste bomber etter dei og skyte dei. Skikkeleg rått. Karl på skolen hadde vorte overraska. Han seier alltid at jenter ikkje kan leike krig.

			

		

		
			
				52

			

		

	
		
			[image: ]
		

		
			[image: ]
		

		
			[image: ]
		

		
			[image: ]
		

		
			[image: ]
		

		
			
				Men Sirje kan alt!

				Slottet hennar har like farlege feller som mitt, og det er bomber i dei! Eg har ville ulvar og glasskar i mine.

				Ho har budd i eit heilt anna land før, men ho fortel meg ingen ting om det. Eg spurde ein gong om pappaen hennar, men da vart ho først heilt stille, og så øydela ho heile slottet som ho hadde brukt ei heil veke på å bygge.

				Da måtte eg også øydelegge mitt.

				Eg spør aldri igjen. 

			

		

		
			[image: ]
		

	
		
			[image: ]
		

		
			[image: ]
		

		
			[image: ]
		

	
		
			[image: ]
		

		
			[image: ]
		

		
			[image: ]
		

		
			
				Aurora fortel

				Eg vakna ikkje før oppstyret begynte.

				Eg høyrde halvvegs i søvne at Enara kom nedover trappene. Køyesenga står heilt inntil trappeveggen. Kaspian sat bakom bordet og bygde. Eg høyrde oppvasklydar frå kjøkenet.

				Stemma til pappa var skikkeleg forskrekka:

				«Kva seier du? Er ikkje Sirje oppe hos deg? Ho var allereie borte da eg vakna.»

				Enara rett og slett skreik:

				«Nei! Nei! Kvar ho gått?»

				«No, no», sa pappa, «ho kan ikkje ha gått langt. No skal vi undersøke det.»

				Soveromsdøra fór opp, og pappa spurde om vi visste noko om Sirje.

				Vi var alle vakne og i kleda i ein fart.

				Eg sprang nedunder og banka på hos Viktor og Madame Iris, men dei visste sjølvsagt ingen ting. Det tok nokså lang tid å banke dei opp, men Madame Iris hadde altså tatt inn suppa, og ho smilte først uvanleg blidt til meg til ho fekk høyre at Sirje var forsvunnen. Nei, ho hadde ikkje høyrt nokon ting sidan torevêret i natt, heller ikkje fottrinna til Sirje. Men kanskje hadde ho dorma i lenestolen etter morgonkaffien, sa ho.

				Viktor opna først slett ikkje, men da eg hadde ropt på han nokre gonger, kom han redd ut i døra og spurde skjelvande kva han hadde gjort.

				«Sirje er forsvunnen, og eg ville berre spørje om du hadde sett eller høyrt henne fare ut.»

				«Nei, eg har ikkje høyrt nokon ting, berre torevêret i natt, og eg ser ingen ting, for gardinene er dratt for», svara han utoleg. «Eg kan komme og hjelpe til med å leite, viss de vil det.»

				«Så kom opp til oss», sa eg og sprang opp igjen. Eg hadde fått ein idé.

				«Kanskje har ho gått til Lunden etter Sóldís», ropte eg før eg var kommen heilt opp trappene. «Ho har truleg sett at det regna, og så fór ho baskande etter dokka.»

				«Nei, det eg trur ikkje», sa Enara, «ho ikkje fare åleine i Lund, ingen stad utan eg eller Kaspian.»

				Det var skremmande å sjå ansiktet på Enara. Til og med den mørke huda hennar såg bleik ut av redsle, og auga var oppspilte. Pusten var overflatisk og rask.

				Pappa stod berre der stor og rådvill, og Kaspian beit seg i leppa og visste ikkje kva han skulle gjere.

				«Ho kunne godt ha vekt meg og bedd meg bli med», mumla han.

				Eg måtte gjere eit eller anna.

				«Høyr, vi går alle ut for å leite etter henne. Vi organiserer oss, så finn vi henne fort.» Eg følte nesten kor hjernen vart varm slik som eg tenkte, som var han ein maskin der tannhjula freste rundt og rundt til dei vart raudglødande. «Om vi deler oss opp og går i kvar si retning for å leite, så rekk vi over eit større område fortare.»

				«Godt, Aurora mi!» buldra pappa, «det gjer vi!»

				«Ho kan ikkje vere langt borte. Ho kan ha gått til Lunden, som eg sa, eller ned i fjøra; der er ho og Kaspian ofte.» Eg høyrde korleis både Enara og Viktor snappa etter pusten. «Kanskje har ho berre gått seg ein spasertur i nabolaget.»

				«Nei», sa Enara, «ho ikkje gå ut åleine. Aldri. Eg har sagt det til henne!»

				«Men ho HAR gått ut», sa eg, «og alle andre i huset er inne, så ho må ha gått åleine.» Eg kjente meg litt vond da eg sa det, for Enara skvatt til.

				«Eller kanskje har ho gått ned til skolen!» foreslo Kaspian. «Dit bruker vi også å gå, det er godt å leike på leikeplassen når ingen andre barn er der, så har ein huskene heilt for seg sjølv. Og ho har ein hemmeleg gøymestad.»

				«OK», sa eg bestemt. «Det er fire plassar vi kan leite, og fem folk som kan gjere det. Nabolaget er det største området, så kanskje Enara og pappa skal gå der. De tør også betre å spørje alle de ser, hæ, pappa?»

				«Godt!» svara pappa, som var han ein soldat som tok imot ordre. «Kom igjen, Enara, gå og kle på deg, så går vi med det same.»

				Og eg kjente meg som hærføraren.

				«Kven vil gå i fjøra?»

				«Eg kan», nesten kviskra Viktor.

				Eg snudde meg litt overraska mot han der han stod i gangen, men han ikkje så mykje som såg opp.

				«Fint!» sa eg, og så forsvann han nedover trappene.

				«Eg kan gå bort til skolen!» sa Kaspian glad. For han var dette berre ein stor gøymsleleik. Han hoppa i skoa og fór av stad.

				Att stod eg. Berre Lunden var igjen på lista mi. No når eg tenkte på det, så var det sant å seie dumt at det ikkje var Enara som gjekk til Lunden, for det var helst der Sirje var.

				Det var likevel merkeleg at ho ikkje var kommen heim no viss ho hadde gått til Lunden etter Sóldís. Pappa hadde vaska opp heile den store oppvasken og drukke kaffi og lese avis, så han hadde vore lenge oppe. Det var lenge sidan Sirje hadde gått.

				Leitinga

				Viktor fortel

				Kvifor sa eg at eg kunne leite nede i fjøra av alle stader?

				Men eg måtte hjelpe til å leite. Ho er så lita og hjelpelaus. Ho er så einsam og annleis – som eg. Så full av saknad. Eg må leite etter henne. Berre det ikkje har hendt henne noko! Ho har vore vennleg med meg, trur ho vil meg noko, men eg veit ikkje kva.

				Eg har vore langsmed mesteparten av stranda no. Eg har sett i kvart eit naust, bakom kvar ein knaus og kvar ein busk.

				Eg vil ikkje finne ein drukna jentekropp!

				Ho må ikkje vere drukna!

				Å gud! Er det ikkje noko raudt bakom den pålen der på brygga?

				Eg må ikkje svime av.

				Pust djupt, Viktor!

				Eg tør ikkje å springe bort dit. Kva om det er ho?

				Så ligg ho der livlaus – liksom ho!

				Dei snakka om det ofte, når dei trudde at eg ikkje høyrde. Alle dei som var og besøkte bestemor og bestefar. At dei ikkje visste om ho gjorde det med vilje, eller om det var ei ulykke. Ingen veit! Ingen får nokon gong vite.

				Eg minnest henne ikkje, ikkje ordentleg, minnest berre at ho heldt meg, at ho var varm og anga av frisk luft. Eg minnest ikkje korleis ho såg ut, men sjølvsagt har eg bilda. Dei hjelper berre ikkje. Dei angar ikkje og er kalde – som alt anna.

				Ingen veit om det var med vilje.

				Ingen har halde meg slik som ho. Bestemor og bestefar var gode og alt, men dei var så fjerne. Dei tenkte berre på henne. Om det kanskje var med vilje … som dei andre sa …

				Åh nei, no har eg teikna det att.

				Eg tør ikkje gå bort dit. Kva om det der er det raude sjalet hennar?

				Ho må ikkje ha drukna!

				Ho er som eg, einsam. Så lita, men ho lengtar slik. Eg ser det. Lengselen sit i auga, eg kjenner han igjen. Eg ser han i spegelen kvar dag. Ho har mista meir enn nokon skal måtte miste, og ingen ting kan fylle hòlet.

				Eg må gå bort dit. Kom igjen no, Viktor!

				Herregud, det var berre ei bøye, kvifor såg eg ikkje det? Ei raud bøye, rund og tjukk, og ikkje ein liten, tynn, drukna barnekropp med raudt sjal.

				Kvifor har ho gått ut?

				Heilt åleine?

				Har ho rømt?

				Det er godt å bu i det store huset vårt. Alle passar sine eigne saker, ingen kjem for nær, ingen spør, og ingen er uvennlege. Eg kan berre sitte i fred og berre vere til.

				Berre ho ikkje har drukna! Ho ville meg noko, eg veit det.

				Nei, eg må ikkje teikne dette igjen!

				Men kanskje har floda tatt henne?

				Viss ho gjekk ut mykje før vi trur, så var det flod da! No er det fjøre, og alt er annleis enn det var i natt.

				Kanskje fór ho ut medan tora slo?

				Det var frykteleg i natt. Men eg fór ikkje ut, eg putta øyreproppar i øyra og la meg under dyna så eg ikkje skulle sjå lyna. Men dei lyste likevel inn gjennom både gardiner og dyne og augelokka mine. Det var frykteleg! Kanskje vart ho like redd som eg?

				Men eg kunne ikkje ha funne på å fare ut.

				Eg låg og tenkte på famnen hennar, korleis ho heldt meg, og korleis ho anga av frisk luft. Eg minnest ingenting anna, ingenting. Ingen veit om det var med vilje eller ikkje.

				Men ei mamma drep ikkje seg sjølv når ho har eit lite barn, det er eg sikker på, men kvifor sa dei det så? Dei sa så mykje, dei skulle berre ha halde tett. Det var vanskeleg nok som det var.

				Berre ho ikkje har drukna. Berre floda ikkje har tatt henne!

				Ho tok handa mi da ho bad meg komme opp og ete suppe i går. Den vesle handa hennar tok mi, og eg såg inn i auga hennar.

				Dei var som djupe brønnar av sorg og lengsel. Ho saknar så ho er i ferd med å gå i knas. Kanskje ho er gått i knas, kanskje har ho drukna og floda har tatt henne.

				Kvifor tilbaud eg meg å leite i fjøra? Kvifor akkurat eg? Eg kunne ha gått i Lunden, der er ho sikkert.

				Kaspian fortel

				Orkar ikkje å springe meir. Det er mykje lenger bortover til skolen i dag. Men vanlegvis spring eg ikkje åleine, Sirje er alltid med.

				Ein dag sprang Sirje og eg nesten heile vegen, for vi hadde gløymt tida – ja, ikkje Tida til Aurora, berre kva klokka var. Vi fann ein skikkeleg god dam å hoppe i, og det regna likevel, og vi hadde regnklede på oss.

				Sirje har arva mine gamle. Dei hadde ikkje regnklede der ho budde før, det brukte dei ikkje. Sirje er like gammal som eg, men ein heil storleik mindre i regnklede. Først var det regnkleda til Aurora, men dei er raude, så eg hadde saktens kunna brukt dei. Godt at Aurora ikkje har gått i lillafarga regnklede, da hadde eg ikkje gått med dei. Heller vore våt. Sirje elskar regnklede, og dei hadde godt kunna vore lilla for henne, ho elskar lilla, altså slik mørklilla som liknar på bondepeonane utanfor hos oss om sommaren. Sjalet hennar er mørklilla.

				Puh, no er det berre fem hus att til skolen. Eg må prøve å springe resten.

				Kvifor har ho gått ut?

				Ho kunne godt ha venta på meg! Vi kunne ha gått saman, og så hadde Enara ikkje vore redd for henne. Berre tull å vere så redd, men no har eg også vorte redd berre på grunn av Enara. Enara er alltid så redd for Sirje.

				Mamma er ikkje redd for oss. Ikkje no lenger. Ho tenker berre på tvillingane.

				Enara spør alltid Sirje kva ho har gjort på skolen når ho kjem heim. Og Sirje fortel alt, både kva vi har skrive, og kva læraren har sagt, og kva vi har gjort i frikvartera. Enara lyttar heile tida og spør meir.

				Mamma har ikkje tid til å lytte når eg fortel henne kva vi har gjort sidan vi såg henne sist; også om det er fleire veker sidan og vi har opplevd alt mogleg. Ho seier berre at tvillingane skal skiftast på eller noko, og så legg ho på røyret.

				Eg synest ikkje at dei er særleg spennande; dei berre græt og søv. Dei er halvbrørne mine og alt det, men kanskje er det dette «halv»; eg kjenner dei liksom ikkje.

				Håpar at Sirje er i gøymestaden, så kan vi berre gå heim. Så er oppstyret over, og vi kan bygge lego. Eg har akkurat funne på ei ordentleg kul felle. Gler meg til å vise henne.

				Men kvifor skulle ho ha fare til gøymestaden?

				Ho fer berre dit når dei dumme ungane mobbar henne fordi ho er mørk og snakkar rart og går med sjal.

				Eg spør henne av og til kvifor ho alltid går med sjal. Det er skikkeleg pent og alt, men nokså strevsamt når vi skal klatre og springe fort. Kanskje er det derfor ho elskar regnkleda. Når ho har dei på seg, er sjalet under og forstyrrar ikkje.

				Ho svarar berre at der dei kjem ifrå, skal alle jenter og kvinner gå med sjal, alltid. Slik er det berre.

				Eg spør kvifor, men ho svarar at om dei ikkje gjer det, så flyg dei berre bort.

				Eg anar ikkje kva ho meiner med det, men ho greier ikkje å forklare meg det betre. Ho er av og til nokså rar, Sirje. Ho er flink til å snakke vårt språk no, men det som ho seier med våre ord, gir av og til ikkje ordentleg meining.

				Det er ingen der. Gøymestaden er skikkeleg vanskeleg å finne, eit hòl under gjerdet og inn mellom to skur i grannehagen der ein gartnar bur. Berre Sirje og vi i første- og andreklasse er små nok til å krype gjennom hòlet, men ingen utanom Sirje gjer det, for dei andre veit ikkje at hòlet finst. Sirje oppdaga det ein dag vi leika med nokre fluger i sanden. Plutseleg var ho borte. Eg var så forskrekka, ropte etter henne og leitte alle stader der vi akkurat hadde vore. Men så begynte ho å le, og eg såg hòlet 

				og kraup inn gjennom det. Eg passar ikkje til også å vere mellom skura, der er så bitte liten plass, så berre Sirje kan vere der.

				Ho fer ikkje så ofte inn der, men i det siste oftare, for nokre barn har begynt å rope etter henne når vi er ute i frikvartera.

				Dei ropar forskjellig stygt, og Sirje blir lei seg. Av og til er det vanskeleg å få henne til å komme ut derifrå.

				Ho har ikkje fortalt Enara om dei dumme ungane og gøymestaden. Ho fortel alt anna.

				Eg har heller aldri fortalt pappa om kvinna som eg høyrde den gongen eg sat og grov i jorda ved stakittet. Ho stod utanfor gjerdet vårt og snakka med ei anna kvinne. Ho sa at mamma hadde rømt frå oss, for ho likte ikkje å ha ein mann som berre heldt på med gamle bøker.

				Den andre mannen arbeider i bank, skulle det vere noko betre? Det er jo ingen spennande historier i ein bank, og det er mange i biblioteket. Eg trur ikkje at den andre mannen kan ei einaste historie, eg ser iallfall ingen bøker der, det er altfor fint og ryddig der – og tomt. Stakkars tvillingar, det blir ingen godnatthistorier der når dei blir større. Kanskje er det derfor dei er så strevsame og skal skiftast på alltid, dei får ikkje nok historier.

				Eg går heim igjen for å fortelje at Sirje ikkje er i gøymestaden. Dei har sikkert allereie funne henne.

				Så kan vi begynne å bygge feller.

				Marinus fortel

				Kvifor har barnet gått ut? Og så tidleg også? Eg meiner, eg vakna tidleg! Ho var ikkje meir enn sju da eg stod opp, og eg låg vaken ei god stund før det. Høyrde ingen ting frå stua, så ho har gått ut før det.

				Eg venner meg ikkje til å vakne åleine. To år forandrar ikkje femten år med vane på ein, to, tre. Kvar gong eg opnar auga, så ser eg Ylva ligge der attmed meg og puste stille. Så klårnar synet, og eg ser at ho ikkje er der. Smerta i brystet vil ikkje losne! Det er alltid verst om morgonen.

				Herregud, no har eg sett inn i hagane overalt og spurt alle eg har møtt, om dei har sett ei lita jente med raudt sjal, men ingen har det. 

				Kvifor skulle ho også ha vore der? Ho kjenner ingen i nabolaget utanom oss. Ho kan ikkje ha gått til nokon på besøk klokka sju om morgonen. Kaspian seier at ho var aldri saman med andre enn han.

				Berre det ikkje har hendt barnet noko!

				Enara synest å ha opplevd meir enn nok vondt. Ho treng ikkje dette.

				Ein dag prøvde eg å spørje henne korleis det var før ho kom hit, men ho skunda seg å miste posen ho hadde i hendene, med vilje så ho skulle ha noko anna å ta seg av. Ho vil ikkje snakke om det. Men det var krigen dei flykta unna, reknar eg med. Kvifor faren til barnet ikkje er med, veit eg heller ikkje. Kanskje er han i hæren og ikkje får til å flykte. Eller han er fengsla eller noko.

				Og eg trur at ho kanskje har fleire barn enn det vesle. I går, da eg stod og måla, kom eg til å sjå inn gjennom vindauget hos dei. Eg ville det ikkje, men eg måtte halde i vindaugskarmen da eg skulle måle vindskia. Det var eit familiebilde på kommoden: ei kvinne og ein mann og to barn. Ein stor gut og den vesle. Kvar er guten no? Kvifor har han ikkje komme med? Han såg ikkje vaksen ut, berre litt eldre enn Aurora, eller kanskje noko slik som den stille Viktor, ein ung mann.

				Eg blir redd av å tenke på kva som kan ha hendt.

				Berre ikkje noko har hendt jenta!

				Og så, når eg ser kor redd Enara er for Sirje, så kan eg ikkje la vere å samanlikne. Ylva har ikkje sett sine barn på to veker no, har ikkje så mykje som ringt! Ja, ho har to nye barn no, men ho kan vel tenke på dei andre for det!

				Av og til har Kaspian eit slikt uttrykk i auga som når han ser på Enara og Sirje saman. Som om han får vondt.

				Aurora seier heller ingen ting, men eg reknar med at ho er sint. Av og til smeller ho så hardt med alt når ho skal gjere ting i huset, ting som Ylva brukte å gjere. Men ho seier ingen ting.

				Men Ylva elska dei før! Korleis kan ho berre gløyme?

				At ho ikkje elskar meg, det kan det ikkje gjerast noko med, men ho kan ikkje berre slutte å elske sine eigne barn! Dei er hennar likså vel som mine. Eg er faren deira, men ikkje mora.

				Det er kanskje han som vil det slik? Han ser ikkje ut som ein dårleg mann, men kven veit? Det er ikkje alltid det går an å sjå på alle, korleis dei verkeleg er.

				Eg trudde eg visste kven Ylva var.

				Eg har vore i heile nabolaget no. Har komme heim igjen. Er barnet ikkje funne, må vi ringe til politiet. Det er i alle fall fire timar sida ho fór ut, om ikkje meir. Det er ikkje til å forstå kva som fekk henne til å fare ut.

				Enara sa jo at ho aldri har vore utanfor huset utan henne eller Kaspian! Kvifor skulle ho så fare ut no? Kva var annleis i dag tidleg?

				Aurora fortel

				Ho må ha gått til Lunden, det er det einaste logiske. Ho har gått for å hente Sóldís. Men no har eg gått Lunden på kryss og tvers, og det er inga jente her. Har møtt tre villkattar, det er alt.

				Sóldís sat og lena seg inntil treet, så Sirje har ikkje vore her. Veit ikkje kvifor eg leitte vidare etter at eg fann tøydokka.

				Det er fullkomme underleg! Sirje går aldri ut åleine. Og ho har stått frykteleg tidleg opp. Pappa sa at han vakna like etter seks, og han høyrde henne ikkje gå ut. Alt høyrest hos oss, så det må ha vore tidlegare. Det gir inga meining!

				Håpar at Kaspian har funne henne i skolen; men kvifor skulle ho ha fare dit? Han seier at nokre ungar har mobba henne – for sjalet og fordi ho ikkje snakkar tydeleg. Det finst nesten ingen ting som dei ikkje kan finne på å mobbe for. Eg hadde ein gong eit par skor som var skikkeleg annleis, eg fekk dei av gudmor. Eg syntest dei var flotte, men alle mobba meg i to dagar på skolen, ropte og lo. Eg brukte dei aldri meir.

				Dumt at ho går med det der sjalet. Skulle ikkje vere nødvendig no når dei er her. Dei ser så annleis ut med dei, det gjer ikkje alt lettare.

				Dei seier at det ikkje er religion, at det er berre ein tradisjon, men at dei må halde på tradisjonen også her. Noko med respekt for familien eller landet eller eit eller anna.

				Eg forstår ikkje korleis det er å respektere noko å gå med eit stort sjal heile tida. Eit anna land krev det av dei, men dette landet gjer det ikkje, og dei er her no. Det må vere det som tel …

				Kvifor i all verda fór ho ut åleine når ho aldri gjer det? Kva er annleis i dag? Ho ville ikkje ha gjort noko med vilje som Enara vart lei seg av. Det hadde ho rett og slett ikkje gjort. Dei er så glade i kvarandre, passar på kvarandre som om det ikkje var nokon aldersskilnad mellom dei.

				Mamma har ikkje ringt på to veker no. Ho veit ingen ting om kva Kaspian har gjort på to heile veker. Ho veit ikkje at han har mista to tenner og berre har fem mjølketenner igjen. Ho veit ikkje at han har lese si første bok. Ho veit ikkje at han har vore forkjølt og har vorte frisk igjen. At han skar seg i fingeren da han skulle skjere brød. At han vann over meg sju gonger i ludo på éin dag. Alt det som han så gjerne ville ha fortalt henne om ho berre hadde ringt.

				Ho tenker berre på tvillingane. Det er som om ho slutta å tenke på oss da ho fekk dei. Kanskje trur ho at pappa kan få eige oss no som ho har fått to andre barn?

				Er det kanskje slik det skal vere? At ho har ein ny familie no og derfor ikkje treng oss? Eg veit ikkje, men er det kanskje slik at nokre menneske har nok med to barn?

				Kaspian saknar henne – frykteleg. Av og til græt han etter henne i søvne. Eg bruker å ta handa hans eller hente pappa så han kan halde omkring han. Så stilnar han. Om morgonen minnest han ingen ting av det.

				Eg saknar henne ikkje – ikkje lenger. Det er det ingen vits i. Det er også så lenge sidan ho orka å gjere noko saman med meg, så frykteleg lenge sidan – mykje meir enn to år. Ho synest ikkje at noko er spanande som eg synest er spanande. Eg får ikkje til å snakke med henne, eller kanskje er det ho som ikkje får til å snakke med meg?

				Vi snakka mykje saman da eg var lita, og gjorde alt mogleg saman.

				Men Kaspian er berre åtte år! Han forstår ikkje at det kan vere mykje nok å ha to barn – for henne iallfall. Pappa hadde aldri gløymt oss, det veit eg! Aldri! Han er hos oss og tar seg av dette store, skramlande huset, fordi det er heimen vår, sjølv om han mykje heller ville ha segla jorda rundt.

				Kvar kan Sirje ha gått?

				Eller kanskje spør eg feil?

				Kvifor gjekk ho?

				Kvifor går du ut når du har ingen stad å gå og du har ingen å gå til? Når du aldri har gjort det før? Og kvifor medan alle andre søv?

				Kanskje vart ho skremt eller redd av eit eller anna?

				Eg går heim igjen med Sóldís. Eg må spørje Enara nærmare om kva Sirje er redd for.

				Eller …

				Kanskje ho går i søvne!

				Enara fortel

				Eg greier ikkje å tenke!

				Kvar er ho?

				Kvifor fór ho ut?

				Det er ingen her ho kan ha gått til.

				Ho er redd for så mykje, er berre trygg heime og saman med Kaspian.

				Og ho er redd for mørke! Kvifor gjekk ho ut når alle sov og det nesten ikkje var lyst?

				Eg må ikkje miste henne!

				Ikkje henne også!

				Og så her! Her skulle ikkje noko kunne hende. Det var derfor vi reiste! Det skulle vere trygt.

				«Sirje!»

				«Sirje!»

			

		

		
			
				103

			

		

	
		
			[image: ]
		

		
			[image: ]
		

		
			[image: ]
		

		
			[image: ]
		

		
			[image: ]
		

		
			
				Eg har gått alle gatene, spurt alle folka, men ingen har sett henne. Er hås sånn som eg har ropt.

				Ingen kan ha tatt henne, ingen slapp inn. Marinus sa at det heilt sikkert var stengt nede. Han stenger alltid ytterdøra. Alltid.

				Så vakkert av dei alle å vilje hjelpe sjølv om dei ikkje er familie.

				Marinus er ein sørgmodig mann, noko har brotna inni han. Han er vennleg og ein ærleg mann, passar godt på barna. Forstår ikkje kvifor kona fór ifrå han?

				Fordi ho kunne? Hos oss hadde ei kvinne ikkje kunna fare. Ikkje med sjal …

				Eg veit ikkje om eg hadde flykta hadde eg ikkje hatt sjalet. Eg var glad i Rahim, han var ein mild, god mann. Ikkje ein mann å sende i krig. Nei, eg hadde ikkje flykta om eg så ikkje hadde sjalet.

				Og her går eg, og Sirje er borte!

				Sirje, kvar er du?

				Det må ikkje ha skjedd henne noko.

				Ho er alt eg har!

				Eg spring heim igjen. Nokon av dei andre MÅ ha funne henne.

				Madame Iris fortel

				I  førstninga forstod eg ikkje kva det dreidde seg om.

				Den vesle jenta forsvunnen? Korleis kan ho forsvinne her?

				Det er to timar sidan Aurora kom ned og spurde meg om eg hadde høyrt noko tidleg om morgonen. Om døra gjekk eller noko.

				Eg sa som sant var at eg hadde ikkje høyrt noko mellom seks og sju, og om eg ikkje har høyrt døra, så har ingen gått gjennom henne. Ho kvin i hengslene som ein bratsj som stemmer, og det syng som i ein pauke når ho slamrar igjen; glasskapet mitt dirrar som eit triangel. Så ingen gjekk gjennom ytterdøra mellom seks og sju, og heller ikkje før. Eg fekk ikkje sove etter torevêret. Utruleg, det braka lenge i natt. Begynte klokka halv fire, og det siste svake braket var ikkje før ho var over fem.

				Vent no …

				Om nokon gjekk gjennom ytterdøra medan tora slo, så hadde eg ikkje høyrt det!

				Er barnet ikkje i huset, så kan ho ha gått ut medan tora slo. Ytterdøra går sjølv i lås, så for den del kan ho ha gått ut.

				Men kvifor skulle ho ha gått ut, midt i torevêret? Eg meiner at da vil alle vere inne.

				Kan ho ha gått ut fordi ho var nysgjerrig, og så har døra gått i lås attom henne?

				Herregud, det må vere det som har hendt. Eg burde stille meg i ytterdøra for å fange dei så snart dei kjem igjen. Har dei ikkje funne henne, så må dei få vite at ho aller helst har gått ut da. Så kan dei kanskje betre gjette kvar ho har gått.	

				Eller kanskje kjem ho sjølv heim medan dei er borte.

				Eg må gå og finne meg den varme frakken og ta ein krakk med meg ut på trappa så eg er der når ho kjem, eller dei andre.

				Men det er mange timar sidan torevêret … Kvar kan ho vere?

				Nei, kor lenge det er sidan eg har hatt frakken på meg. Skal tru om eg har vore utanfor ei dør sidan før jul?

				Trur ikkje det.

				Å jøsses, her er det støvete! Kvifor har eg alle desse frakkane hengande? Ilario sine burde eg i alle fall ikkje ha gøymt på. Dei er gode enno, kanskje nokon av dei passar til Marinus. Denne hadde Ilario alltid på seg om bord på Maristela.

				Kva er dette?

				Det høyrest ut som gråt!

				Det må vere utanfor! Eg må skunde meg ut.

				Så dårleg desse gamle beina verkar – skrøpelege kroppsskinn!

				Minnest ikkje at ytterdøra var så tung!

				Nei, her er det ingen og heller ingen gråt. Øyra manglar ingenting, det einaste som verkar enno. Eg må ha høyrt over meg.

				Har eg vorte så forstyrra i hovudet på gamledagane? Innbilt meg å ha høyrt stemmer?

				Eg har budd her i fjorten år, og spøkelse har eg ikkje møtt på før.

				Det var verkeleg gråt – barnegråt!

				Å gud, er ho død og går igjen?

				Eg må hente den der frakken.

				Der er han igjen, gråten!

				Det er nokon på døra! Eg må skunde meg ut til dei. Må vite om det er berre eg som høyrer, må vite om eg har vorte galen.

				«Viktor? Er det du?

				Og Aurora og Kaspian.

				Godt at de kom!

				Kom inn med meg, sei meg om de også høyrer det.

				Ja, her attmed skapet. Eg høyrer det berre når eg står her.

				Høyrer de det?»

				Aurora fortel

				Kva er det som feilar Madame Iris? Ho ser fullstendig forstyrra ut.

				Og ho vil ha oss inn. Det er lenge sidan sist. Ho har passa som ein ørn på at ingen kjem inn til henne. Har stått i døropninga kvar gong ho har snakka med oss, som om ho vil forsikre seg om at vi ikkje ser inn i leilegheita. Trur ikkje eg har vore inne hos henne sidan nest siste jul. Før baud ho oss alltid inn.

				Underleg. Her er alt akkurat som det brukte å vere. Alt står akkurat som før. Kva har ho hatt å skjule?

				Kvifor har ho lagt laken oppå flygelet?

				Men hysj, kva er det som er i skapet?

				Kaspian fortel

				Oi, kvifor lèt ho oss komme inn?

				Sirje kan ikkje vere her inne, for da hadde Madame Iris sagt det.

				Kvifor skal vi så inn til henne, og kvifor skal vi sjå på dette gamle skapet? Det luktar merkeleg.

				Kva er den der lyden?

				«Det er Sirje!

				Sirje! Kvar er du?»

				Viktor fortel

				Kva er det som er gale her?

				Kvifor høyrer eg jenta gråte under golvet?

				Dette er som ei uhyggeleg historie vi las på skolen.

				Eg vart så redd av henne.

				«Iris! Kvar er jenta?»

				Kaspian: Sirje! Kvar er du?

				Sirje: 	I kjellaren.

				Kaspian: Korleis har du komme deg dit ned?

				Sirje: 	Eg er i bomberommet.

				Kaspian: Vi har ikkje bomberom!

				Sirje: 	Men eg er i det!

				Iris: 	Korleis kom du deg inn der?

				Sirje: 	Gjennom lemmen. Men eg får han ikkje opp no.

				Aurora: 	Eg veit det! Ho er i krypekjellaren! Ho har fare inn gjennom kolluka!

				Kaspian: Men pappa seier at vi ikkje må fare inn der! Det er kolmørkt der, og det kan vere villkattar der.Er det nokon katt der inne, Sirje?

				Sirje: 	Nei!

				Viktor: 	Men kvifor fór du ned der?

				Iris: 	Har du vore der sidan tora small?

				Sirje: 	Tora?

				Aurora: 	Tei no stilt med dykk, de kan spørje henne når ho har komme ut.Ho har vore der i ei æve, la oss få henne ut i ein fart.Sirje, kan du krype bort til lemmen igjen, så skal eg opne. Det går berre an å opne henne utanfrå.

				Sirje: 	Nei! Du må ikkje gå ut!

				Aurora: 	Ikkje gå ut? Kvifor ikkje?

				Sirje: 	Bombene kan treffe deg!

				Kaspian: 	Bombene? Kva for bomber?

				Sirje: 	Krigen! Bombene! Dei som kom i natt! Ver der! Ikkje gå ut! Du må ikkje døy, du også!

				Viktor: 	Men Sirje, det er ikkje krig her …

				Sirje: 	Eg høyrde det!

				Aurora: 	(kviskrar) No går eg ut og hentar henne. Ver her de og snakk med henne til eg har komme bort til lemmen.

				Marinus fortel

				Forhåpentlegvis har ho komme att i god behald.

				Sjå, der kjem Enara. Ho har altså heller ikkje funne henne. Stakkars kvinne. Eg orkar ikkje tenke på kor fælt ho har det.

				Kva er det Aurora gjer? Kvifor opnar ho kollemmen? Det var merkeleg å gjere det akkurat no.

				Neimen, sjå der! Det der er Sirje! Frisk og heil. Herregud, for ei lette!

				«Enara! Har du …?»

				Ho har sett det.

				Slik som ho spring! Oi sann, der losna sjalet. Berre ho ikkje snublar i det.

				Der fór det.

				Jo, men … Ho er mykje yngre enn eg trudde, yngre enn Ylva, og også meg.

				Kva skjer?

				Ho var ikkje krokrygga – ho har vengar! 

				Aurora fortel

				Vi er alle attende i stua vår. Dei sju stolane står enno frå i går kveld. Korleis går det an at det ikkje er ein dag sidan suppekvelden? Det kjennest som fleire veker sidan.

				Sirje har sovna i sofaen ved sida av Viktor. Ho vil ikkje flytte seg frå han. Viktor ser ut til å synast at det er underleg, men i orden.

				Kaspian sit hos pappa.

				Enara har ikkje tatt på seg sjalet enno. Eg tok det inn og gav det til henne, men ho brukte det berre til å pakke omkring Sirje, som var så kald og redd. Trur ikkje at ho tar det på seg igjen, ikkje no når vi alle veit.

				Elles flyg dei berre bort. Det var det Kaspian sa at Sirje sa om sjalet. For i landet deira er kvinnene fødde med vengar. Mennene fryktar for at dei skal flyge frå dei, og derfor går dei alltid med eit stort sjal over samanlagde vengar og flyg aldri.

				Men det var ikkje derfor dei rømte, og heller ikkje berre for å rømme unna krigen. Faren til Sirje ville ikkje krige, så dei sette han i fengsel og mishandla han. Han døydde i fengselet.

				Dei, Sirje, Enara og storebroren til Sirje, Efe, skulle fare med ein skrøpeleg båt tvers over havet saman med frykteleg mange andre, men ein splint av ei bombe trefte Efe før han nådde fram til båten. Han var jamgammal med Viktor. Enara var ikkje meir enn atten år da ho fekk han. Sirje forguda broren sin.

				Ho gjekk ut i natt da tora slo, for ho trudde at det hadde brote ut krig her også. Der hos dei under krigen fekk ho prenta inn i seg at om ho høyrde bomber, skulle ho sleppe alt og berre skunde seg til bomberommet, ikkje vente på nokon, berre springe og skjule seg. I natt var ho så redd at ho berre gjorde som ho trudde ho skulle gjere. Ho har, heilt sidan dei flytta inn, trudd at kollemmen var ned i bomberommet vårt.

				Og så gjekk lemmen i lås bakom henne, og ho greidde ikkje eingong å opne han på gløtt for å sjå kva som hende der ute. Ho sette seg der det var best å vere i alt mørket, like under skapet hos Madame Iris, nær attmed eit varmerøyr. Ein del av tida har ho truleg sove, elles hadde ho høyrt oss bråka og ropt. Hadde ho ropt, hadde Madame Iris høyrt henne, men ho torde ikkje å rope, sat berre og trudde at krigen drap oss alle utanfor. Godt at ho gret, og godt at Madame Iris gjekk etter frakken.

				Madame Iris har Parkinsons sjukdom. Eg tenkte det nok da eg såg henne ete suppe, men eg forstod ikkje dette med klaveret. Vi høyrde det jo kvar dag.

				Ho har opptak av mange av konsertane sine og også av vanlege øvingar. Ho lyttar på dei for ikkje å miste motet heilt no når ho ikkje greier å spele. Det er meir enn eit år sidan det begynte, og ho har vore så frykteleg lei seg for det. Derfor har vi trudd at ho var grinete og sur.

				Mora til Viktor døydde da han var spedbarn. Han har aldri hatt nokon som var ordentleg nær før. Berre bestemora og bestefaren sin, som også sørgde over dottera si. Han seier nesten ingenting, men likevel fortalde han oss dette da Enara fortalde om Sirje og Efe. Eg trur at Sirje har bestemt seg for å adoptere han, så får ho ein ny storebror, og Viktor ser ut til å synast at det er greitt.

				Pappa kom nettopp med ein god tanke.

				«Iris», sa han. «Kvifor lar du ikkje Sirje spele på flygelet ditt og gir henne klavertimar? Så treng ikkje Enara å betale for timar og prøve å skaffe seg eit klaver til Sirje for å øve på.»

				Madame Iris fekk tårer i auga, og Enara tok seg for munnen, men eg såg gleda i auga på dei begge.

				Og så stilte Viktor spørsmålet som forandra alt:

				«Kven eig den vakre båten som er på alle bilda inne hos deg, Madame Iris?»

				«Ja», sa pappa, «det har eg ofte undrast på. Det er ein verkeleg stor og praktfull båt.»

				Madame Iris sukka tungt.

				Det var Maristela, båten til Ilario og henne. Ein framifrå båt som dei hadde segla mykje i saman, og Ilario enda meir, av og til også svært langt borte. Ilario hadde elska havet.

				Eg tenkte berre: Som pappa!

				No låg Maristela berre i eit naust og kosta henne pengar og hovudbry. Sjølv fekk ho jo ikkje brukt han lenger. Men ho fekk seg ikkje til å selje han, det hadde vore som å kvitte seg med den siste resten av Ilario, sa ho. Det kunne ho berre ikkje, sjølv om det kosta mykje å halde han ved like.

				«Kvifor kjøper du ikkje båten, pappa?» spurde Kaspian, som hadde sete merkeleg stille lenge. «Så blir han liksom i familien!»

				Pappa såg ut som eit småbarn som nokon har gitt ein stor slikkepinne – og som mistar han ned i eit djupt hòl før det får så mykje som smakt på han. Han sukka tungt.

				«Det er ein vakker tanke, skatten min. Men det har eg slettes, slettes ikkje råd til, same kor gjerne eg ville.» Auga var fulle av lengsel og røysta nesten hås.

				Eg orka ikkje å sjå han slik, så eg såg bort og vart var ansiktet til Madame Iris. Ho skein som ei sol og hadde tårer i auga.

				«Marinus, du kan vere redninga mi!»

				Pappa såg forskrekka bort på henne.

				«Korleis da? Kva skal du bergast frå?»

				«Om du lovar meg at eg trygt kan få lov til å bu her til eg skal under jorda, så skal du få Maristela. Eg orkar ikkje tanken på å skulle flytte igjen, og eg har så ofte vore redd for at du skulle selje huset.»

				Pappa stira med open munn på henne ei stund.

				«Bu her skal du få lov til så lenge du lever, og du skal gjerne få spøke etter meg også, det lovar eg med handa på hjartet, men eg kan ikkje ta imot ein heil båt!»

				Madame Iris heldt berre fram med å smile:

				«Sjølvsagt kan du det, du gjer meg ei stor teneste om du tar imot han. Så blir Maristela jo, som Kaspian seier, i familien, og eg treng ikkje å bekymre meg for han lenger. På den måten hadde du tatt to store byrder av meg, Marinus.»

				«Så kan du segle jorda rundt, pappa!» ropte Kaspian glad.

				Så det er ikkje berre eg som forstår draumane til pappa.

				«Det kjem nok ikkje retteleg til å ga an, Kaspian, eg må jo vere her hos dykk nokre år til.» Stemma til pappa var ikkje sorgfull lenger, men framleis stillferdig.

				«Men du kan berre segle ein bit om senn og så komme attende til oss innimellom», foreslo Kaspian.

				«Så du meiner at Aurora berre kan passe på deg alltid!» lo pappa.

				«Det kan eg saktens!» svara eg. 

				«Dei ikkje bli åleine, Marinus», la Enara seg no borti, «Sirje og eg er her.»

				«Og eg», sa Viktor.

				«Og denne bestemora her også», lo Iris. «Bekymre deg ikkje, det skal ei bygd til for å oppdra eit barn, blir det sagt, og her har du bygda di.»

				«Men, men …» Det var som om pappa av all si kraft prøvde å ikkje lette av glede. «Huset! Her er så mykje å gjere. Eg kan ikkje segle bort all mi fritid, da dett huset sundt!»

				«Hrmm», harka Viktor stillferdig, «eg mmm … Bestefar lærte meg nokså mykje om å fikse hus, så eg kan hjelpe deg, om du vil! Eg har ikkje så mykje anna å gjere.»

				«Sei meg, trur de alle at eg kjem til å seie dykk opp? De kan alle saman få bu her så lenge de lever eller har lyst, berre de betaler leige så eg har råd til å ha huset. Men dette er altfor mykje!»

				Og så gjorde pappa noko som eg aldri har sett han gjere, heller ikkje da mamma reiste. Han fall i gråt, ikkje av sorg, men av glede.

				Seinare

				Aurora fortel

				No er det eit halvt år sidan tora slo og Sirje forsvann. Mykje er forandra i huset vårt.

				Sirje går i klaverlære hos Madame Iris og er så glad at ho fer dansande ned trappene for å øve.

				Kaspian har også begynt å ta nokre timar, men mest fordi han elles ikkje får vere saman med Sirje. No kan dei spele enkle melodiar firhendig og leande.

				Madame Iris skjelv ikkje mindre, men no er ho glad. Ho elskar elevane sine, og dei er som barnebarna ho aldri fekk.

				Pappa puslar kvar helg med Maristela, og eg har aldri sett han gladare. Han har ikkje lenger dette sørgmodige, tomme uttrykket i auga når han står opp om morgonen. Iris har bede to gamle venner som brukte å segle saman med Ilario, om å vere mannskap hos han til Kaspian og eg blir gamle nok. Kommande sommar skal dei fare av stad med Maristela i to månader. Han gler seg som ein småunge.

				Viktor målar og snikrar i huset vårt. Der er ikkje lenger noka knirkande dør, noko tregt vindauge eller nokon drypande kran. Og han har begynt å kle veggen i gangen med nytt tapet som er gult og fullt av blomster.

				Han skal snart begynne i snikkarlære.

				Det er kanskje det eg skal når eg blir ferdig på skolen, lære til snikkar eller kanskje begynne i tømrarlære. Det gjer ingen ting at ein gjer altfor mykje av noko, blir huset for stort, så kan berre fleire bu i det saman.

				Vi er som ein familie, alle saman.

				Sirje, Kaspian og eg har fått ei Iris-bestemor og ein Viktor-storebror. Og vår Sirje- veslesøster og mora hennar er fødde med vengar!

				Vi ser framleis ikkje så mykje til mamma eller tvillingane, men litt oftare enn før, no som dei har vorte større. Kaspian græt ikkje lenger i søvne.

				Enara har søkt seg arbeid som ingeniør, og kanskje det vil gå bra, no når ho har tatt til vengane. Om nokre år kan Sirje gjere det også. Sjala bruker dei berre når det er kaldt. Kaspian seier at dei dumme ungane enno mobbar Sirje på skolen, men no rømmer ho ikkje lenger til gøymestaden.

				Alle sår gror ikkje, men paletten er full av fargar til å måle over dei kvite arra.

			

		

	
		
			[image: ]
		

		
			[image: ]
		

		
			[image: ]
		

	OEBPS/images/400.png





OEBPS/images/92.jpg





OEBPS/images/84.jpg
. ,,uuﬁnﬁ!ngii ¢
L \!2»,






OEBPS/images/mynd_60+61_umaftur.png





OEBPS/images/29.png
v





OEBPS/images/53.png





OEBPS/images/68.jpg





OEBPS/images/krutl50a.png





OEBPS/images/362.png





OEBPS/images/66_redi.jpg





OEBPS/images/76.jpg





OEBPS/images/krutl38b.png





OEBPS/images/krutl07.jpg





OEBPS/images/21.jpg





OEBPS/images/krutl40.png





OEBPS/images/krutl47.png
< 3





OEBPS/images/105.png





OEBPS/images/281.png





OEBPS/images/krutl391.png





OEBPS/images/101.jpg





OEBPS/images/8.jpg





OEBPS/images/29.jpg





OEBPS/images/482.png





OEBPS/images/25.png





OEBPS/images/1811.png





OEBPS/images/krutl44.png





OEBPS/images/42.png





OEBPS/images/krutl63.jpg






OEBPS/images/455.png





OEBPS/images/krutl401.png





OEBPS/images/181.png





OEBPS/images/72.jpg





OEBPS/images/krutl19.png





OEBPS/images/322.png





OEBPS/images/krutl67.jpg





OEBPS/images/krutl28a.png





OEBPS/images/44.jpg





OEBPS/images/34.png





OEBPS/images/87.jpg





OEBPS/images/krutl31.png





OEBPS/images/113.png





OEBPS/images/57.jpg





OEBPS/images/110.jpg





OEBPS/images/17.png





OEBPS/images/89.png





OEBPS/images/krutl03b.png





OEBPS/images/150.png





OEBPS/images/40.jpg





OEBPS/images/83.jpg





OEBPS/images/krutl69.jpg





OEBPS/images/62.png





OEBPS/images/104.jpg





OEBPS/images/28.png
w





OEBPS/images/49.jpg





OEBPS/images/892.png





OEBPS/images/36.png





OEBPS/images/krutl131.jpg






OEBPS/images/90.png





OEBPS/images/361.png





OEBPS/images/77.jpg






OEBPS/images/100.jpg





OEBPS/images/251.png





OEBPS/images/56.png





OEBPS/images/krutl18d1.png





OEBPS/images/52.jpg





OEBPS/images/41.png





OEBPS/images/261.png





OEBPS/images/24.png





OEBPS/images/112.png





OEBPS/images/88.jpg





OEBPS/images/62.jpg





OEBPS/images/krutl37.png





OEBPS/images/krutl54.png





OEBPS/images/56.jpg





OEBPS/images/99.jpg





OEBPS/images/891.png





OEBPS/images/30.jpg





OEBPS/images/85+86_-_royndarsamanseting.jpg





OEBPS/images/90.jpg





OEBPS/images/18.png





OEBPS/images/krutl131.png





OEBPS/images/krutl18b.png





OEBPS/images/krutl26.png
~ e





OEBPS/images/cover.jpg





OEBPS/images/krutl43.png





OEBPS/images/95.png





OEBPS/images/kulturfondet_sort.png
NORSK
KULTURFOND

14







OEBPS/images/103.jpg





OEBPS/images/krutl22.png





OEBPS/images/20.png





OEBPS/images/krutl08b2.png





OEBPS/images/55.png





OEBPS/images/krutl172.png





OEBPS/images/krutl14.png





OEBPS/images/krutl65a.png





OEBPS/images/64a.jpg





OEBPS/images/krutl03a.png





OEBPS/images/380.png





OEBPS/images/mynd_60+61.png





OEBPS/images/krutl06b.jpg





OEBPS/images/85+86_-_royndarsamanseting.png





OEBPS/images/51.jpg





OEBPS/images/27.png





OEBPS/images/94.jpg





OEBPS/images/krutl53.png





OEBPS/images/krutl08b.png





OEBPS/images/krutl46a.png





OEBPS/images/39.png





OEBPS/images/82.jpg





OEBPS/images/79+80_-_royndarsamanseting.jpg





OEBPS/images/35.jpg





OEBPS/images/901.png





OEBPS/images/78.jpg





OEBPS/images/581.png





OEBPS/images/70.jpg





OEBPS/images/krutl13.jpg





OEBPS/images/krutl311.png





OEBPS/images/405.png





OEBPS/toc.xhtml

		
		   Contents


			
			   		Torebrak


			   		Opphavsrett


			   		Suppedag


			   		Forsvunnen


			   		Leitinga


			   		Funne


			   		Etterpå


			   		Seinare


			


		
		Landmarks


			
			   		>Torebrak


			   		Opphavsrett


			   		Suppedag


			   		Forsvunnen


			   		Leitinga


			   		Funne


			   		Etterpå


			   		Seinare


			


		
	

OEBPS/images/171.png





OEBPS/images/422.png





OEBPS/images/111.png





OEBPS/images/krutl53a.png





OEBPS/images/19.jpg





OEBPS/images/98.jpg





OEBPS/images/krutl42.png





OEBPS/images/broytt_krutl2.png





OEBPS/images/32.png





OEBPS/images/871.png





OEBPS/images/46.jpg





OEBPS/images/341.png





OEBPS/images/58.png





OEBPS/images/63.jpg





OEBPS/images/106.jpg





OEBPS/images/krutl18c.png





OEBPS/images/271.png





OEBPS/images/2.png





OEBPS/images/94.png





OEBPS/images/31.jpg





OEBPS/images/109_samasetingaruppskot.jpg





OEBPS/images/91.jpg





OEBPS/images/krutl132.png





OEBPS/images/54.png





OEBPS/images/363.png





OEBPS/images/38.png





OEBPS/images/75.jpg





OEBPS/images/93.jpg





OEBPS/images/krutl23.png





OEBPS/images/krutl72.png





OEBPS/images/50.jpg





OEBPS/images/124.png





OEBPS/images/59.jpg





OEBPS/images/krutl08b1.png





OEBPS/images/81.jpg





OEBPS/images/179.png





OEBPS/images/44.png





OEBPS/images/73+74.jpg





OEBPS/images/87.png





OEBPS/images/47.jpg





OEBPS/images/krutl03.png





OEBPS/images/582.png
S





OEBPS/images/102.jpg





OEBPS/images/krutl17.png





OEBPS/images/2711.png





OEBPS/images/391.png





OEBPS/images/krutl06c.png





OEBPS/images/65.jpg





OEBPS/images/26.png





OEBPS/images/krutl171.png





OEBPS/images/krutl133.png





OEBPS/images/krutl51.png





OEBPS/images/71.jpg





OEBPS/images/872.png





OEBPS/images/krutl53b.png





OEBPS/images/krutl18d.png





OEBPS/images/404.png





OEBPS/images/krutl03e.png
L





OEBPS/images/107.jpg





OEBPS/images/481.png





OEBPS/images/103.png





OEBPS/images/332.png





OEBPS/images/krutl61a.png





OEBPS/images/37.jpg





OEBPS/images/48.png





OEBPS/images/69.jpg





OEBPS/images/krutl62.png





OEBPS/images/22.png





OEBPS/images/43.jpg





OEBPS/images/285.png





OEBPS/images/NMR_Logotype_CMYK_NO_black.png
© Nordisk

ministerréd





OEBPS/images/krutl07.png





OEBPS/images/381.png





OEBPS/images/66_redi1.jpg





OEBPS/images/krutl39.png





OEBPS/images/174.png





OEBPS/images/krutl13.png






